এসিএম-আইসিপিসি (অ্যাসোসিয়েশন অব কম্পিউটিং মেশিনারি ইন্টারন্যাশনাল কলেজিয়েট প্রগ্রামিং কনটেস্ট)-এর প্রাথমিক অনলাইন পর্ব শুরু হচ্ছে ৫ অক্টোবর। অনলাইন পর্বে বিজয়ীদের নিয়ে ১০ নভেম্বর ড্যাফোডিল ইন্টারন্যাশনাল ইউনিভার্সিটিতে বসবে এসিএম-আইসিপিসি ২০১৮ এশিয়া অঞ্চলের ঢাকা পর্ব। ঢাকা পর্বের বিজয়ী শিক্ষার্থীরা প্রতিযোগিতার আন্তর্জাতিক পর্বে অংশ নেওয়ার সুযোগ পাবে। ঢাকা পর্বে দুই শতাধিক প্রতিষ্ঠানের প্রায় দুই হাজার শিক্ষার্থী অংশ নেবে বলে ধারণা করা হচ্ছে। শনিবার প্রতিযোগিতার আয়োজকদের এক বৈঠকে এ তথ্য জানানো হয়। উপস্থিত ছিলেন ড্যাফোডিল ইন্টারন্যাশনাল ইউনিভার্সিটির উপাচার্য অধ্যাপক ড. ইউসুফ মাহবুবুল ইসলাম, কম্পিউটার সায়েন্স অ্যান্ড ইঞ্জিনিয়ারিং বিভাগের প্রধান অধ্যাপক ড. সৈয়দ আকতার হোসেন, এসিএম-আইসিপিসি ২০১৮ কনটেস্ট কাউন্সিল অব বাংলাদেশের প্রধান সমন্বয়ক ও এসিএম-আইসিপিসি ঢাকা সাইটের সাবেক পরিচালক অধ্যাপক ড. আব্দুল এল হক প্রমুখ।